Apele curgătoare reprezintă totalitatea apelor provenite din precipitații atmosferice și din izvoare care se scurg liniar, conform pantei, în lungul unor văi pe suprafața uscatului. Apele curgătoare sunt, în ordinea crescătoare a mărimii: pâraiele, râurile și fluviile (pentru simplificare se folosește denumirea generică de râuri). Pâraiele sunt ape curgătoare cu caracter permanent, cu debit mic; de obicei au legătura directă cu o rețea de ogașe și torenți. Râul este un organism fluviatil superior pârâului atât prin dimensiuni, cât și prin structura mai complexă a reliefului creat. Fluviile sunt cele mai mari ape curgătoare, principalele căi de scurgere a apei terestre către bazinele marine și oceanice. […]

Marea majoritate a râurilor ajung să se verse direct sau indirect (prin intermediul colectorilor) în Oceanul Planetar.

Regiunile traversate de aceste râuri se numesc exoreice.

La vărsarea în mări sau oceane, râurile și fluviile prezintă guri de vărsare care pot fi: delte, limanuri, estuare.

Regiunile endoreice sunt străbătute de râuri care nu ajung în oceane sau mări. Regiunile endoreice sunt, în cea mai mare parte, deșerturi și semideșerturi: Sahara, Atacama, Gobi, Arabia ș.a; […]



Apele curgătoare se alimentează din ploi (alimentare pluvială), din topirea zăpezilor (alimentare nivală), din apele subterane (alimentare subterană) sau din lacuri, mlaștini, etc. Râurile se alimentează de obicei din mai multe surse, dar există și regiuni unde predomină un anumit tip de alimentare: pluvială, în zona ecuatorială, nivală în zonele temperate reci (nordul Canadei și al Siberiei) ș.a.

Scurgerea fluvială reprezintă deplasarea apei prin albia râului și este apreciată prin debit. Debitul este volumul de apă care se scurge printr-o secțiune a albiei în unitatea de timp; se măsoară în m3/s sau în l/s.

Debitele variază mult în funcție de caracteristicile factorilor

fizico-geografici, în special datorită condițiilor climatice. Fluviile care traversează regiunile ecuatoriale transportă cantități uriașe de apă (Amazonul, Zairul); fluviile regiunilor aride au debite mult mai mici (Nilul). Debitele râurilor variază și în funcție de anotimp, fiind mai mari în anotimpurile ploioase și mai mici în cele secetoase. În țara noastră, debite mari se înregistrează primăvara și toamna, iar debite mici, vara și iarna.

Variațiile pot fi foarte mari, râul Bistrița, de exemplu, ajungând să aibă în lunile ploioase un debit de 20 de ori mai mare decât în lunile secetoase de la sfârșitul verii.

Regimul hidrologic reprezintă variațiile de debit ale unui râu în decursul unui an, fiind determinat de modul de alimentare și de dimensiunile râului (lungime, suprafața bazinului hidrografic).

Datorită varietății climatice a planetei noastre, există pentru fiecare climat un tip de regim hidrologic al râurilor:

1. regimul ecuatorial:
2. cu alimentare pluvială;
3. prezintă debite foarte mari;
4. cu evidențierea unui maxim în lunile mai-iunie (Amazon, Zair).
5. regimul tropical:
6. cu un anotimp ploios și unul secetos (subecuatorial, musonic);
7. prezintă ape mari în august-septembrie;
8. ape mici în aprilie-mai (Niger, Mekong) […].
9. regimul temperat:
10. debite relativ constante, mai mari totuși iarna, în climatul oceanic (Tamisa, Sena);
11. debite maxime primăvara;
12. minime la sfârșitul verii și toamna, în climatul continental (Volga, Don) […].

Cele mai mari fluvii ale Globului

|  |  |  |  |
| --- | --- | --- | --- |
| Fluviul | Lungimea (km) | Suprafața  bazinului (km2) | Continentul |
| Amazon | 7025 | 7180000 | America de Sud |
| Nil | 6670 | 2870000 | Africa |
| Chang Jiang | 6300 | 1807000 | Asia |
| Mississippi | 6215 | 3120000 | America de Nord |
| Huang He | 5464 | 750000 | Asia |
| Obi | 5410 | 2990000 | Asia |

(Adaptat după *Manualul de* *Geografie, clasa a IX-a*, Manuela Valentina Popescu)